Diari Oficial de la Generalitat Valenciana


Sumari del DOGV 7451, del 27-01-2015 (2015/593)

ORDE 1/2015, de 21 de gener, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7451

Data del DOGV
:   27-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/593


Data del document
:   21-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 1/2015, de 21 de gener, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països. [2015/593]  
PREÀMBUL  
  
El passat dia 20 de desembre de 2014 es va publicar en el Boletín Oficial del Estado número 307 el Reial Decret 1079/2014, de 19 de desembre, de 2014, per a l'aplicació de les mesures del Programa de Suport 2014-2018 al Sector Vitivinícola. El dit text adapta el Reial Decret 548/2013, de 19 de juliol, per a l'aplicació de les mesures del Programa de suport 2014-2018 al sector vitivinícola espanyol (modificat al seu torn pel Reial Decret 549/2014, de 24 de juny) al nou Reglament (UE) 1308/2013, del Parlament Europeu i del Consell, de 17 de desembre de 2013, pel qual es crea una organització comuna de mercats dels productes agraris i pel qual es deroga, entre altres, el Reglament (CE) 1234/2007. Este nou reglament inclou noves mesures elegibles que poden ser incorporades en els programes de suport nacionals respectius, i també introduïx algunes modificacions importants en relació amb la regulació anterior.  
En el marc del reglament esmentat, el nou reial decret regula en el seu capítol II, secció primera, articles 3 a 20, la mesura de promoció en mercats de tercers països, la implantació de la qual a escala autonòmica requerix el desplegament normatiu corresponent.  
En este sentit, si el Reial Decret 548/2013 esmentat va tindre el seu desenrotllament en l'àmbit territorial d'esta comunitat autonòma amb l'Orde 19/2013, de 23 de desembre, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països, ara, amb les modificacions introduïdes per a esta mesura i per raons de seguretat jurídica, és procedent elaborar una nova orde que derogue i substituïsca l'Orde 19/2013 esmentada. Tot això a l'efecte també de facilitar als sol·licitants l'aportació de la informació necessària per a l'estudi de les seues sol·licituds i resolució posterior.  
Per les raons exposades, i en virtut de les facultats que em conferix l'article 28.e de la Llei 5/1983, del Consell, de 30 de desembre de 1983, i l'article 47.3 del text refós de la Llei d'Hisenda Pública de la Generalitat Valenciana, i vista la proposta de la Direcció General d'Empreses Agroalimentàries i Pesca,  
  
  
ORDENE  
  
Article 1. Objecte  
1. La present orde té per objecte establir determinats aspectes del procediment de concessió a la Comunitat Valenciana de les ajudes previstes en el capítol II, secció 1a, «Promoció en mercats de tercers països», del Reial Decret 1079/2014, de 19 de desembre, per a l'aplicació de les mesures del programa de suport al sector vitivinícola (BOE 307).  
  
2. Els articles 6 i 7 del reial decret citat en l'apartat anterior, arrepleguen els productes i països admissibles, i les característiques de les accions i els programes a què es destinen les presents ajudes.  
  
Article 2. Règim jurídic  
1. Les subvencions a què es referix la present orde, a més d'allò que s'ha previst en esta, es regiran per les normes comunitàries aplicables i per les normes nacionals de desenrotllament o transposició d'aquelles, i hi seran aplicables supletòriament les disposicions que sobre procediments de concessió i control regisquen per a l'Administració de la Generalitat de la Comunitat Valenciana.  
2. La concessió de les presents ajudes correspon a l'Agència Valenciana de Foment i Garantia Agrària.  
  
Article 3. Beneficiaris  
1. Podran ser beneficiaris de les ajudes al finançament de les mesures de promoció en tercers països:  
a) Les empreses vinícoles.  
b) Les organitzacions de productors, associacions d'organitzacions de productors i organitzacions interprofessionals definides en els articles 152,156 i 157 del Reglament (UE) núm. 1308/2013 del Parlament Europeu i del Consell, de 17 de desembre, reconegudes per l'Estat membre i que tinguen entre els seus fins el desenrotllament d'iniciatives en matèria de promoció i comercialització de vi.  
c) Els òrgans de gestió de les denominacions d'origen protegides i de les indicacions geogràfiques protegides víniques.  
d) Les associacions d'exportadors i consorcis d'exportació, en què participen exclusivament empreses del sector vitivinícola.  
e) Les entitats associatives sense ànim de lucre en què participen exclusivament empreses del sector vitivinícola que tinguen entre els seus fins la promoció exterior dels vins.  
f) Les cooperatives de segon grau o ulterior que comercialitzen vi elaborat pels seus cellers cooperatius associats.  
g) Així mateix, i en cas d'haver prou disponibilitat de pressupost, després de l'aprovació dels programes corresponents als tipus de beneficiaris abans indicats, podran considerar-se també beneficiaris els organismes públics amb competència legalment establida per a desenrotllar actuacions de promoció de vins espanyols en mercats en tercers països.  
  
2. Els beneficiaris hauran de demostrar prou capacitat tècnica i financera per a afrontar les exigències de comerç amb els tercers països, i mitjans per a assegurar que la mesura s'implementa tan efectivament com siga possible. Així mateix, hauran de garantir la disponibilitat, en quantitat i qualitat, de productes, per a assegurar la resposta davant de les demandes que es puguen generar com a efecte de la promoció realitzada.  
3. Els beneficiaris enumerats en l'apartat 1 del present article hauran de tindre el seu domicili fiscal a la Comunitat Valenciana.  
  
Article 4. Requisits generals per a accedir a les subvencions  
Els beneficiaris d'estes ajudes hauran de complir el que establix l'article 13 de la Llei 38/2003, de 17 de novembre, General de Subvencions.  
  
Article 5. Convocatòria, termini i lloc de presentació de sol·licituds  
1. Anualment, mitjançant una resolució del / de la director/a de l'Agència de Foment i Garantia Agrària, es realitzarà la convocatòria pública per a accedir a les subvencions regulades en esta orde.  
2. El termini de presentació de les sol·licituds quedarà establit en les distintes resolucions de convocatòria que per a cada exercici es dicten.  
  
3. No seran admeses a tràmit les sol·licituds que es presenten fora del termini establit en la convocatòria, i es resoldrà la seua inadmissió de conformitat amb el que establix l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Les sol·licituds d'ajuda, junt amb la documentació requerida, haurà de dirigir-se a la direcció general competent en matèria de qualitat agroalimentària. Les sol·licituds podran presentar-se en la conselleria competent en matèria d'agricultura, carrer de Castán Tobeñas, 77, edif. B4, Ciutat Administrativa 9 d'octubre, 46821 València, o en qualsevol altre lloc habilitat de conformitat amb allò que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La presentació també podrà fer-se per mitjans telemàtics, utilitzant els impresos i documents disposats en l'adreça electrònica ?http:/www.gva.es?. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents que calga aportar amb la sol·licitud no poden ser presentats de forma telemàtica, se'n farà l'entrega per registre d'entrada, dins del termini de presentació establit en la present orde i/o convocatòria corresponent.  
  
  
Article 6. Sol·licitud i documentació a presentar  
1. Les persones interessades que posseïsquen les condicions previstes en l'article 3 i 4 d'esta orde presentaran les sol·licituds d'ajuda, que podran ser formalitzades per mitjà de la presentació i l'ompliment de l'imprés «Sol·licitud d'ajudes per a l'aplicació de les mesures del programa de suport al sector vitivinícola de la Comunitat Valenciana», que figura com a annex I d'esta orde. Este imprés també serà facilitat en les oficines de la conselleria competent en matèria d'agricultura i en la seua pàgina web (?http://www.gva.es?).  
2. La sol·licitud anirà acompanyada de la documentació següent:  
a) Documentació relativa a l'activitat o projecte per al qual se sol·licita la subvenció:  
I. Formularis del programa i beneficiari, que hauran de contindre almenys la informació prevista en l'annex IV del Reial Decret 1079/2014, de 19 de desembre, degudament omplits.  
II. Pressupost desglossat per activitat i any.  
A més, hauran de:  
a.1. Complir el que disposen els articles 4 (tipus d'accions i duració dels programes), 6 (productes i països admissibles) i 7 (característiques de les accions i programes) del Reial Decret 1079/2014, de 19 de desembre, amb la resta del que disposa la secció primera del capítol II del dit reial decret, i respectar la normativa comunitària dels productes considerats i la seua comercialització.  
a.2. Reflectir amb prou grau de detall tots els requisits necessaris perquè puga avaluar-se la seua conformitat amb la normativa aplicable i la seua relació qualitat/preu.  
a.3. Presentar una declaració responsable de respectar la normativa de la Unió Europea relativa als productes considerats i a la seua comercialització.  
a.4. Especificar els mitjans propis o externs amb què comptarà per a realitzar les accions previstes.  
a.5. En cas de sol·licitar pròrroga d'un programa, d'acord amb l'apartat 3 de l'article 4 del Reial Decret 1079/2014, de 19 de desembre, a més de la documentació prevista en els distints apartats del present article, els interessats hauran de presentar un informe de resultats dels dos primers anys d'execució per a la seua avaluació. El dit informe contindrà, almenys, informació relativa als efectes en el mercat de destinació del programa desenrotllat, a més de detallar les raons per a sol·licitar la pròrroga.  
b) Compromís de l'organització o empresa proponent de garantir el seu finançament per a tota la duració del programa.  
c) Declaració del beneficiari relativa a la sol·licitud i/o obtenció d'altres ajudes per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
d) Escriptura de constitució de l'entitat i estatuts de l'entitat, així com modificacions ulteriors degudament inscrites en el registre corresponent.  
e) Acreditació de la personalitat jurídica del sol·licitant, de l'entitat i capacitació del seu representant. Documentació acreditativa de la representació:  
e.1. Els que compareguen o firmen les sol·licituds de subvenció en nom d'un altre presentaran l'acreditació de la dita representació. La persona amb poder bastant a l'efecte de representació hi haurà d'adjuntar el seu document nacional d'identitat.  
e.2. Si el sol·licitant fóra persona jurídica, a més de l'anterior, el poder general haurà de figurar inscrit, si és el cas, en el Registre Mercantil. Si es tracta d'un poder especial per a un acte concret no serà necessari el requisit de la inscripció prèvia en el Registre Mercantil.  
e.3. En el cas que el representant es trobe inscrit en el Registre Voluntari de Representants de la Comunitat Valenciana, la dita acreditació podrà ser substituïda per una autorització al servici competent en matèria de qualitat agroalimentària per a comprovar la dita representació.  
  
f) Fotocòpia de la targeta d'identificació fiscal (CIF) del sol·licitant.  
  
g) Declaració responsable de no estar sotmés en alguna de les circumstàncies arreplegades en l'apartat 2 de l'article 13 de la Llei 38/2003, de 17 de novembre, General de Subvencions, i que impossibiliten la consideració com a beneficiari.  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de la dita obligació, segons establix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat (DOGV 4907, 21.12.2004).  
i) Declaració expressa del sol·licitant sobre el coneixement de la normativa que regix el règim d'ajudes contingut en la present orde i en el Reial Decret 1079/2014, de 19 de desembre, per a l'aplicació de les mesures del programa de suport al sector vitivinícola espanyol i la resta de normativa aplicable.  
j) Acreditació de trobar-se al corrent del compliment de les seues obligacions tributàries i davant de la Seguretat Social. No obstant això, el sol·licitant podrà autoritzar l'òrgan gestor per a demanar a través de certificats telemàtics l'acreditació del compliment de les seues obligacions tributàries i davant de la Seguretat Social.  
k) Declaració responsable sobre el percentatge de producte objecte de promoció amb una producció, elaboració, embotellament o emmagatzematge que siguen realitzats a la Comunitat, a fi de procedir a la valoració establida en l'apartat 4 de l'article 7.  
3. En relació amb les declaracions responsables, estes comporten que les persones/entitats interessades disposen de la documentació pertinent acreditativa de les dades declarades. Si l'administració comprova la inexactitud o falsedat de les dades declarades, este fet comportarà, amb audiència prèvia a l'interessat, deixar sense efecte el tràmit corresponent. Si esta conducta està tipificada com a infracció en la legislació aplicable, donarà lloc a la incoació de l'expedient sancionador oportú, de conformitat amb el que disposa el títol IV de la Llei 38/2003, de 17 de novembre, General de Subvencions.  
4. No serà necessari aportar aquella documentació que ja s'haja presentat anteriorment davant d'esta administració, sempre que no hagen variat les dades que conté i continuen vigents. En este cas haurà d'informar l'òrgan gestor de la documentació de què es tracte, el procediment, l'expedient, l'any i la unitat administrativa en què es va presentar la documentació requerida.  
5. La documentació que haja d'adjuntar-se a la sol·licitud haurà de ser presentada en document original i còpia, i esta última haurà de ser confrontada amb l'original per a la seua remissió a l'òrgan destinatari i es tornarà l'original al sol·licitant, d'acord amb el que preveu l'article 38, apartat 5, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. En el supòsit que la sol·licitud no posseïsca els requisits exigits o no s'hi adjunten els documents preceptius, la persona interessada serà requerida perquè, en un termini de deu dies, esmene la falta o adjunte els documents, amb la indicació que si no ho fa així es considerarà que desistix de la seua petició, amb una resolució prèvia que haurà de ser dictada en els termes que preveu l'article 42, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 7. Tramitació i instrucció  
1. La tramitació i instrucció del procediment correspon a la direcció general competent en matèria de qualitat agroalimentària.  
2. L'òrgan instructor verificarà les sol·licituds quant a la seua conformitat amb l'article 9 del Reial Decret 1079/2014, de 19 de desembre, per a l'aplicació de les mesures del programa de suport al sector vitivinícola, amb les directrius elaborades respecte d'això i de conformitat amb els criteris de valoració establits en el dit reial decret, i realitzarà d'ofici les actuacions que estime necessàries per a la determinació, el coneixement i la comprovació de les dades en virtut de les quals ha de pronunciar-se la resolució d'acord amb els establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Una vegada que s'examinen les sol·licituds junt amb la documentació presentada i, si és el cas, esmenats els defectes, s'instruiran els expedients i serà procedent l'avaluació de les sol·licituds d'acord amb els criteris de valoració i priorització establits en l'annex V del Reial Decret 1079/2014, per a l'aplicació de les mesures del programa de suport al sector vitivinícola. La valoració de les sol·licituds presentades s'efectuarà per un òrgan col·legiat format per un subdirector general de la direcció general competent en matèria de qualitat agroalimentària, el qual presidirà l'òrgan col·legiat, i tres funcionaris de la subdirecció general esmentada, un dels quals actuarà com a secretari.  
4. Els quinze punts del punt 3 de l'apartat segon de l'annex V del Reial Decret 1079/2014, corresponent als criteris de priorització per interés de la comunitat autònoma, es repartiran de la manera següent:  
  
a) 5 punts per bona execució als programes que hagen executat almenys el 75 % del pressupost en l'exercici anterior.  
b) Els altres 10 punts, corresponents al criteri que ha de decidir la comunitat autònoma, es distribuiran de la manera següent:  
- 10 punts per a aquells beneficiaris en què més del 50 % dels seus productes objecte de promoció siguen elaborats i/o embotellats a la Comunitat.  
- 8 punts per a aquells beneficiaris en què més del 25 % dels seus productes objecte de promoció siguen elaborats i/o embotellats a la Comunitat.  
- 5 punts per a aquells beneficiaris els productes dels quals objecte de promoció, elaborats i/o embotellats a la Comunitat, siguen igual o menors al 25 %.  
- 0 punts per a aquells beneficiaris que no tinguen productes objecte de promoció l'elaboració i l'embotellament dels quals es realitze a la Comunitat.  
5. S'exclouran de la llista aquells programes que en la fase d'avaluació de la qualitat dels programes, d'acord amb els criteris establits en l'apartat 1 de l'annex V, no hagen obtingut almenys el 50 % de la puntuació total establida en el dit apartat.  
6. La fase d'aplicació dels criteris de priorització només serà aplicable als programes que hagen superat la fase anterior d'avaluació del programa.  
7. L'òrgan col·legiat a què es fa referència en l'apartat 3 del present article elaborarà una llista provisional amb els programes seleccionats prioritzats d'acord amb els criteris establits en l'article 9 del Reial Decret 1079/2014, de 19 de desembre, amb el format establit en el seu annex VI, i la remetrà a l'òrgan instructor perquè a través de l'Agència Valenciana de Foment i Garantia Agrària o l'òrgan en què esta delegue es remeta al ministeri competent en matèria d'agricultura abans de l'1 d'abril de cada any. S'hi adjuntarà la documentació dels programes seleccionats (còpia dels formularis).  
  
  
Article 8. Resolució  
1. Una vegada aprovada per la Conferència Sectorial d'Agricultura i Desenrotllament Rural la llista definitiva de les accions i programes seleccionats i les condicions establides per a estos, el director o directora general competent en matèria de qualitat agroalimentària resoldrà les sol·licituds corresponents a la Comunitat Valenciana. Es notificaran als beneficiaris, en el termini de 10 dies, comptats a partir de la data de la resolució, la concessió o denegació de l'ajuda i, si és el cas, la seua quantia, junt amb les condicions particulars que ha de complir el beneficiari que s'estimen convenients. Tot això en virtut del que disposa l'Acord de 13 de setembre de 2011, pel qual es deleguen les funcions d'autorització del pagament de fons FEAGA entre l'organisme pagador i els distints òrgans administratius de la conselleria competent en matèria d'agricultura.  
El termini màxim per a la resolució i notificació del procediment serà de 6 mesos comptats a partir de l'endemà de la finalització del termini de presentació de les sol·licituds.  
2. Les sol·licituds que no es resolguen expressament en els terminis previstos podran entendre's desestimades, de conformitat amb allò que disposa l'article 25.5 de la Llei 38/2003, de 17 de novembre, General de Subvencions.  
3. En el cas de resolució positiva, els beneficiaris, en el termini màxim de dos mesos des de la notificació de la resolució, comunicaran a l'òrgan competent de la comunitat autònoma:  
a) L'acceptació de la resolució en els termes establits (s'hi adjunta model d'acceptació com a annex II).  
b) La justificació de la constitució d'una garantia, d'acord amb les condicions previstes en el Reglament d'Execució (UE) número 282/2012, de la Comissió, de 28 de març de 2012, pel qual s'establixen les modalitats comunes d'aplicació del règim de garanties per als productes agrícoles, per un import no inferior al 15 per cent de l'import anual del finançament de la Unió Europea, a fi d'assegurar la correcta execució del programa.  
c) En el cas que el beneficiari, per a l'exercici FEAGA corresponent, tinga diversos programes aprovats, l'organisme gestor de la comunitat autònoma podrà admetre el depòsit d'una garantia global que garantisca l'import de tots, sempre que els dits programes siguen gestionats en una mateixa comunitat autònoma.  
d) En el cas que els beneficiaris siguen organismes públics, estos estaran exempts de complir el requisit d'haver de depositar la garantia de bona execució, tal com establix l'article 6.a del Reglament d'Execució número (UE) 282/2012, de la Comissió, de 28 de març.  
  
e) Així mateix, els beneficiaris hauran d'acreditar l'obertura d'un compte únic en què hauran de realitzar-se els pagaments corresponents a esta ajuda, així com l'imprés de domiciliació bancària corresponent, el qual es facilitarà en les oficines de la conselleria competent en matèria d'agricultura o en la seua pàgina web (?http://www.gva.es?).  
  
En el cas que l'interessat no procedira a aportar en el termini referit la documentació requerida en este apartat, la resolució dictada perdrà la seua eficàcia i se n'acordarà l'arxivament, la qual cosa es notificarà a l'interessat. De l'acceptació quedarà constància en l'expedient.  
  
4. L'exigència principal, d'acord amb l'article 20 del Reglament d'execució (UE) número 282/2012, de la Comissió, de 28 de març, serà l'execució de les accions objecte de la resolució favorable que haurà d'arribar, almenys, al compliment del 50 per cent del pressupost total del programa aprovat en conferència sectorial (sense modificacions), per davall del qual es procedirà a l'execució total de la garantia de bona execució, a més de no pagar la part executada independentment del percentatge que siga.  
5. Contra la resolució que, si és el cas, es dicte es podran interposar els recursos pertinents, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Basant-se en el que preveu l'article 47, apartat 8, del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, quan es produïsca alteració en les condicions tingudes en compte per a la concessió de l'ajuda serà procedent la modificació de la resolució de concessió.  
  
  
Article 9. Obligacions generals de les persones beneficiàries  
El beneficiari d'estes ajudes complirà les obligacions previstes en l'article 14 de la Llei 38/2003, de 17 de novembre, General de Subvencions.  
  
Article 10. Modificació de les accions i programes  
1. No es podran modificar productes, activitats ni costos de les accions i programes excepte quan siga palés que se n'obtindrien millors resultats amb les modificacions proposades. Qualsevol d'estes modificacions ha de ser objecte d'una notificació prèvia a l'òrgan gestor, que haurà de comprovar i, si és el cas, autoritzar les modificacions proposades per a verificar que complixen els requisits per a ser subvencionables.  
Les modificacions que afecten anualitats no començades, en el cas de programes plurianuals, hauran de ser notificades abans del 15 de febrer de cada any, per a la seua aprovació.  
2. En cap cas es podran modificar a l'alça els pressupostos aprovats per als programes, ni es podran incloure nous països.  
  
Article 11. Finançament  
1. El finançament comunitari de les accions previstes en el Reial Decret 1079/2014, de 19 de desembre, abans esmentat, capítol II, secció 1a, «Promoció en mercats de tercers països», es realitzarà, de conformitat amb l'article 4 del Reglament (CE) número 1306/2013, del Parlament Europeu i del Consell, de desembre de 2013, sobre el finançament, gestió i seguiment de la política agrícola comunitària.  
2. La participació financera de la Unió en els programes seleccionats no podrà superar el 50 per cent dels gastos subvencionables. En els programes de dos o tres anys de duració el dit límit màxim es considera per a cada any d'execució.  
Només es concedirà una ajuda financera del 50 per cent dels gastos subvencionables a aquells programes en què l'execució siga igual o major del 75 per cent d'allò que s'ha aprovat en conferència sectorial.  
Si l'execució es troba entre el 50 i el 75 per cent del pressupost aprovat en conferència sectorial, l'import de l'ajuda per a eixe programa es calcularà restant a l'import del pressupost executat l'ajuda reconeguda al beneficiari en la resolució.  
3. La quantia màxima d'ajuda per beneficiari no podrà superar el 5 % del pressupost destinat a la mesura en la fitxa financera del programa de suport per a l'exercici corresponent. La dita limitació no serà aplicable als beneficiaris inclosos en els apartats b, c i f de l'article 3.1 d'esta orde, sempre que els programes presentats no estiguen centrats en la promoció d'una marca  
4. L'aportació econòmica dels beneficiaris podrà procedir de tarifes o contribucions obligatòries.  
5. Els pagaments relatius a les ajudes regulades en la present orde es realitzaran a través de l'Agència Valenciana de Foment i Garantia Agrària a càrrec de les línies pressupostàries corresponents al capítol IV, línia SE830000 (fons FEAGA), i s'efectuarà tenint en compte l'assignació de fons que corresponga a la Comunitat.  
  
Article 12. Bestretes  
1. El beneficiari, si no fóra organisme públic, podrà presentar davant de l'òrgan gestor de l'ajuda una sol·licitud de bestreta que podrà arribar al 80 per cent de l'import de la contribució comunitària anual.  
2. El pagament d'una bestreta se supeditarà a la constitució d'una garantia a favor de l'Agència Valenciana de Foment i Garantia Agrària, per un import igual al 110 per cent de la dita bestreta, de conformitat amb les condicions establides en el capítol III del Reglament d'Execució (UE) número 282/2012, de la Comissió, de 28 de març.  
3. El beneficiari haurà de realitzar cada any a l'organisme pagador, abans del 31 de juliol junt amb la sol·licitud del pagament del saldo de l'anualitat corresponent, una declaració dels gastos que justifiquen l'ús de les bestretes en l'anualitat corresponent i la confirmació del saldo restant de la bestreta no utilitzada. La dita declaració de gastos que justifiquen l'ús de bestretes es farà per primera vegada per a les sol·licituds de saldo corresponents a l'anualitat 2014.  
  
Article 13. Pagaments  
1. L'import definitiu de la subvenció es liquidarà aplicant al cost de l'activitat efectivament realitzada pel beneficiari, d'acord amb la justificació presentada, el percentatge de finançament establit en la resolució de concessió, sense que en cap cas puga sobrepassar la seua quantia l'import de la resolució esmentada.  
2. Es podrà sol·licitar un únic pagament o pagaments intermedis de la contribució de la Unió Europea anual. Les sol·licituds es referiran a les accions realitzades i pagades.  
3. Tots els pagaments han de realitzar-se a través d'un compte bancari únic dedicat en exclusiva a este fi.  
4. Les sol·licituds de pagaments intermedis hauran de presentar-se davant de l'òrgan gestor abans que concloga el mes següent a aquell en què expire cada període de quatre mesos, a partir de l'1 de juny. Els pagaments intermedis i el pagament de la bestreta previst en l'article 12 no podran sobrepassar en el seu conjunt el 80 per cent del total de la contribució comunitària.  
5. Una vegada finalitzades les accions de cada anualitat, i abans de l'1 de juliol, el beneficiari podrà sol·licitar el pagament del saldo de l'ajuda davant de l'òrgan gestor.  
6. L'Agència Valenciana de Foment i Garantia Agrària realitzarà els pagaments en un termini màxim de 75 dies des de la recepció completa de la sol·licitud de pagament.  
  
Article 14. Sol·licitud de pagament  
1. Els interessats presentaran les sol·licituds de pagament de l'ajuda, que podran ser formalitzades per mitjà de la presentació i l'ompliment de l'imprés «Sol·licitud de pagament d'ajudes per a l'aplicació de les mesures del programa de suport al sector vitivinícola de la Comunitat Valenciana», i que figura com a annex III d'esta orde. Este imprés també serà facilitat en les oficines de la conselleria competent en matèria d'agricultura, pesca, alimentació i aigua i en la seua pàgina web (?http://www.gva.es?). La sol·licitud de pagament haurà d'anar acompanyada de la documentació següent:  
a) Un informe resum de les accions desglossades en activitats amb l'import pressupostari corresponent i el cost final de cada una, així com una avaluació dels resultats obtinguts que poden verificar-se en la data de l'informe.  
b) Un compte justificatiu que contindrà, almenys, per a cada país i cada activitat realitzada, la descripció de l'activitat, el mercat a què va dirigida, el número d'orde de factura, la factura i el concepte, l'import sense IVA, l'import amb IVA, la data i la forma de pagament de la factura.  
c) Les factures i la resta de justificants de gasto dels pagaments realitzats. En el cas d'accions l'execució de les quals se subcontracte a proveïdors de servicis s'haurà d'aportar factura del dit proveïdor i prova del pagament efectiu.  
d) Extracte bancari del compte únic en què puga comprovar-se la realització dels pagaments justificats per mitjà de les factures esmentades en la lletra c del present apartat.  
e) Declaració del beneficiari sobre altres ajudes sol·licitades o concedides per a les mateixes inversions.  
f) Declaració responsable on s'indique que el material d'informació i promoció elaborat en el marc dels programes complix la normativa comunitària i la legislació del tercer país en què es desenrotlle el programa corresponent.  
g) En el cas de treballs de consultoria i assistència tècnica per imports superiors a 18.000 euros, tres ofertes, com a mínim, de diferents proveïdors o justificació que no és procedent; justificació de l'elecció del proveïdor, si no és l'oferta econòmica més avantatjosa.  
2. El pagament estarà supeditat a la presentació dels comptes auditats i informes d'auditoria de comptes realitzats per un auditor de comptes o societat d'auditoria legalment reconeguts.  
No obstant això, s'exclouran d'esta obligació aquelles sol·licituds d'ajuda destinades a realitzar programes l'import total de les quals siga inferior a 30.000 euros. En este cas serà suficient la verificació de conformitat per part de l'òrgan gestor de les factures i els documents mencionats en l'apartat 1 del present article.  
4. Així mateix, de cara a la justificació tècnica de les accions, es podrà sol·licitar al beneficiari que aporte els mitjans de prova que acrediten la realització de les accions promocionals.  
5. Es podran considerar subvencionables els costos de personal de l'empresa dedicat a les activitats de promoció. També seran subvencionables els gastos generals del beneficiari sempre que els dits costos es consignen en una partida específica del pressupost recapitulatiu del programa. Les condicions per a la subvencionabilitat dels dits gastos són les establides en l'annex VII del Reial Decret 1079/2014, per a l'aplicació de les mesures del programa de suport al sector vitivinícola.  
  
6. No es podran considerar subvencionables els costos següents:  
a) Provisions per a futures possibles pèrdues o deutes.  
b) Gastos de transport en taxi o transport públic, coberts per les dietes diàries.  
c) Gastos bancaris, interessos bancaris o primes de les pòlisses d'assegurances. Entre els dits gastos es troben, en particular, els gastos de constitució i manteniment dels avals bancaris que responen com a garantia  
d) Pèrdues per canvi de divises.  
e) En el cas que es repetisca o sol·licite una pròrroga per a realitzar el programa de promoció en el mateix país, no s'hi podran incloure gastos d'activitats promocionals ja sol·licitades en el programa anterior (per exemple, costos de creació de pàgines web, anuncis de TV i ràdio, elaboració de material audiovisual, estudis de mercat, etc.).  
f) Gastos que estiguen fora de l'objecte del programa.  
g) Creació i registre de marques.  
h) Tampoc no podran considerar-se subvencionables gastos equivalents a descomptes comercials, ni els assimilables a ajudes directes al productor.  
7. La conselleria competent en matèria d'agricultura podrà sol·licitar al beneficiari informació complementària de l'aportada, inspeccionar directament les instal·lacions per al seguiment de les activitats subvencionades i requerir informació a les entitats designades per a l'aplicació de les accions previstes en el pla de control anual corresponent.  
  
Article 15. Pagament  
La direcció general competent en matèria de qualitat agroalimentària exercix per delegació de l'AVFGA, segons l'Acord de 13 de setembre de 2011 esmentat, les funcions d'autorització de pagaments.  
  
  
Article 16. Controls  
1. De conformitat amb allò que disposa l'article 17 del Reial Decret 1079/2014, per a l'aplicació de les mesures del programa de suport al sector vitivinícola, la direcció general competent en matèria de qualitat agroalimentària realitzarà un pla de control anual sobre la base d'una anàlisi de riscos que inclourà, almenys, el 20 % dels programes pagats l'any anterior, amb l'abast establit en este.  
El resultat dels controls realitzats en el marc del pla de control anual no afectarà el grau de compliment del programa.  
2. Els beneficiaris de l'ajuda hauran d'assegurar-se de la conformitat del material d'informació i promoció elaborat en el marc dels programes, tant amb la normativa de la Unió Europea com amb la legislació del tercer país en què es desenrotlle el programa. Per a això, el beneficiari haurà de presentar una declaració responsable en què s'indiquen la conformitat del dit material i el compliment de la normativa d'aplicació corresponent.  
  
Article 17. Pagaments indeguts i sancions  
1. En el cas de pagaments indeguts el beneficiari haurà de reintegrar-los junt amb els interessos, segons el que establix l'article 97 del Reglament (CE) número 555/2008, de la Comissió, de 27 de juny de 2008. El tipus d'interés que cal aplicar serà el de demora establit en la llei de pressupostos generals de l'Estat corresponent.  
2. L'incompliment del que disposa esta orde serà sancionat, amb la instrucció prèvia del procediment sancionador corresponent, segons el que disposa el títol IV de la Llei 38/2003, de 17 de novembre, General de Subvencions.  
  
Article 18. Compatibilitat de les ajudes  
1. No es finançaran amb els fons del Programa Nacional de Suport les mesures que estan arreplegades en els programes de desenrotllament rural a l'empara del Reglament (CE) número 1698/2005, del Consell, de 20 de setembre de 2005, relatiu a l'ajuda al desenrotllament rural, i les operacions d'informació i de promoció de productes agrícoles en el mercat interior i en tercers països arreplegats en l'apartat 3 de l'article 2 del Reglament (CE) núm. 3/2008, del Consell, de 17 de desembre de 2007.  
2. En cap cas estes ajudes podran ser acumulades o completades amb altres ajudes nacionals o de les comunitats autònomes dedicades a la mateixa finalitat.  
  
  
DISPOSICIONS ADDICIONALS  
  
Única. Notificació i comunicació a la Comissió Europea  
Als efectes del que disposa l'article 1, punt 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes objecte de les presents bases, atés que es troben finançades pel FEAGA, no estan subjectes a l'article 107, apartat 1, del Tractat de Funcionament de la Unió Europea i, per tant, no scorresponent han de notificar expressament a la Comissió Europea.  
  
  
DISPOSICIÓ TRANSITÒRIA  
  
Única. Règim de sol·licituds anteriors  
Les sol·licituds la tramitació de les quals s'haja iniciat abans de la data d'entrada en vigor d'esta orde continuaran els procediments previstos en l'Orde 19/2013, de 23 de desembre, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Orde 19/2013, de 23 de desembre, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.  
  
  
DISPOSICIONS FINALS  
  
Primera. Facultat per al desplegament i l'execució  
Es faculta, de conformitat amb el que disposen els articles 63 de la Llei del Consell, en relació amb l'article 13 de la Llei de Règim Jurídic de les Administracions Públiques i del Procediment Administratiu Comú, i 47.3 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, el director o directora general competent en matèria de qualitat agroalimentària perquè, en el seu àmbit competencial, adopte les mesures necessàries per al desplegament i l'execució del que preveu la present orde.  
  
Segona. Règim normatiu  
En tot allò no regulat en esta orde, s'aplicarà el que disposa el Reial Decret 1079/2014, de 19 de desembre, per a l'aplicació de les mesures del Programa de suport 2014-2018 al sector vitivinícola; el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana; la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Tercera. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 21 de gener de 2015  
  
El conseller de Presidència i Agricultura, Pesca, Alimentació i Aigua  
JOSÉ CÍSCAR BOLUFER